На основу препознатих потреба социјално угрожених лица са територије Града Врања и опредељености града да узме учешће у пројекту који спроводи Arbeiter-Samariter-Bund Deutschland e.V. (АСБ), а финансира Немачко министарство спољних послова уз кофинансирање града Врања у оквиру пројекта “ Техничка подршка и подршка у запошљавању за Роме и Ромске организације у Србији ” а, позивајући се на одлуку о сарадњи одлуку о сарадњи SRB 2203-005*,* Комисија за избор корисника за доделу средстава намењених за набавку и доделу економских грантова угроженим породицама, образована решењем директора АСБ за Србију, дана 05.10.2022. доноси

**П Р А В И Л Н И К**

**о начину и критеријумима за избор корисника за доделу помоћи за самозапошљавање кроз набавку и доделу економских грантова-машине и опрема**

**I ОПШТЕ ОДРЕДБЕ**

Члан 1.

Овим Правилником уређују се критеријуми,услови и мерила за избор корисника за доделу средстава намењених самозапошљавању лица Ромске националности, повратника по реадмисији и осталог социјално угроженог становништва кроз доделу помоћи у виду економских грантова и то кроз набавку и доделу машина и опреме за покретање, развој и унапређење сопственог посла (у даљем тексту Помоћ), као и поступак и начин рада Комисије.

Члан 2.

Средства намењена побољшању услова живота социјално угрожених лица, кроз доделу Помоћи у виду доделе економских грантова и то кроз набавку и доделу машина и опреме за покретање, развој и унапређење сопственог бизниса могу бити додељена Ромима, повратницима по реадмисији и припадницима осталих теже запошљивих група, које имају пребивалиште/боравиште на територији града Врања, укључујући чланове њиховог породичног домаћинства, а неопходна им је помоћ у циљу побољшања услова живота и која испуњавају прописане услове и мерила за избор корисника (у даљем тексту: Корисник).

Члан 3.

Припадници Ромске националне мањине у смислу овог правилника су особе које се добровољно и самостално изјасне да се сматрају припадником/цом ромске националналне мањине.

Повратници у смислу овог правилника су особе које су боравиле у иностранству (Немачкој или другој земљи) дуже од три месеца у континуитету (разлог боравка може бити азил, посао, студије или било који други) и која су се вратила у своју земљу порекла. Израз друга земља односи се и на европске и на неевропске земље.

Припадници других теже запошљивих група у смислу овог Правилника се сматрају млади до 30 година живота, вишкови запослених, старији од 50 година, лица без квалификација, радно способни корисници новчане социјалне помоћи, дугорочно незапослени, млади у домском смештају или у хранитељским породицама

**Право на субвенцију може се остварити и удруживањем више корисника ради самозапошљавања. Уколико се више корисника удружи у складу са овим правилником, свако лице појединачно подноси захтев за субвенцију за самозапошљавање и остваривање права на субвенцију.**

Члан 4.

Помоћ је једнократна и бесповратна и одобрава се у форми субвенција за самозапошљавање кроз обезбеђивање машина, алата и опреме за отпочињање сопственог посла у складу са описом пословне идеје или бизнис планом.

Опис пословне идеје мора да садржи у просеку 10 реченица којима је јасно дефинисана пословна идеја/предлог, описана анализа тржишта, финансијски капацитет и степен остваривости пројектних циљева.

**II УСЛОВИ ЗА ИЗБОР КОРИСНИКА**

Члан 5.

Подносилац пријаве на јавни позив за доделу Помоћи (у даљем тексту: Подносилац пријаве) и чланови његовог породичног домаћинства треба да испуне следеће услове:

1. Да су припадници Ромске националне мањине, повратници или припадници теже запошљивих група
2. Да су психофизички способни за обављање послова наведених у опису пословне идеје
3. Да за обављање наведене делатноти/посла имају обезбећен радни или складишни простор

Члан 6.

Ред првенства за избор Корисника утврђује се на основу броја бодова које Корисник као Подносилац пријаве оствари, а према следећим мерилима:

|  |  |
| --- | --- |
| **Бодовна листа – избор 10 корисника за подршку у самозапошљавању и покретању сопственог посла кроз доделу економских грантова у виду машина, алата и опреме** | |
| **Критеријуми** | **Број бодова** |
| **1. Делатност у којој је изражена намера отпочињања сопственог посла** | **10** | |
| Производња | 10 | |
| Услуга | 5 | |
| **2. Категорија теже запошљивог становништва** | **15** | |
| Роми/Повратници | 15 | |
| Припадници других теже запошљивих категорија | 10 | |
| **3. Поносилац пријаве је особа женског пола** | **5** | |
| **4. Подносилац пријаве је завршио ВЕТ обуке у оквиру АСБ пројеката или пројеката других организација и за то поседује сертификат** | **20** | |
| 1. **Подносилац пријаве је самохрани родитељ** | **5** | |
| **6. Подносилац пријаве се бави или има искуства са предложеном делатношћу** | **5** | |
| **6. Регистрација привредне делатности** | **5** | |
| **7. Оцена пословне идеје** | **25** | |
| **8. Теренска посета (мотивација)** | **10** | |
| **УКУПНО:** | **100** | |

|  |  |  |  |
| --- | --- | --- | --- |
| **БОДОВНА ЛИСТА ЗА ОЦЕНУ ПОСЛОВНЕ ИДЕЈЕ** | | | |
| **Критеријум** | **Категорија** | | **Бодова** |
| **Оцена пословне идеје** | Јасно дефинисана пословна идеја/предлог (дат јасан преглед плана активности, обухвата кратак опис активности, показује потенцијал за отварање радних места и генерисање прихода, јасно дефинисани циљеви). | Не испуњава услове | 0 |
| Прихватљиво | 2 |
| Одлично | 5 |
| Анализа тржишта (кључне карактеристике и потребе циљног тржишта су индентификоване, процењена је конкуренција, приказано је тржишно прихватање производа или услуга). | Не испуњава услове | 0 |
| Прихватљиво | 2 |
| Одлично | 5 |
| Оперативна стратегија (обухвата маркетиншку, производну, кадровску административну и финансијску стратегију). | Не испуњава услове | 0 |
| Прихватљиво | 2 |
| Одлично | 5 |
| Финансијски капацитет подносиоца пријаве и способност да реализује активности у оквиру захтеваних средстава. | Не испуњава услове | 0 |
| Прихватљиво | 2 |
| Одлично | 5 |
| Степен остваривости пројектних циљева описаних у пословном плану подносиоца пријаве. | Не испуњава услове | 0 |
| Прихватљиво | 2 |
| Одлично | 5 |
| Могућ додељен број бодова за сваки критеријум: 0 – 5. | | | |
| **Максимални број бодова:** | | | **25** |

Ако два или више кандидата имају исти број бодова, предност има кандидат по следећем приоритету:

1. Социо економска угроженост

Приходи по члану породице не прелазе износ нивоа социјалне сигурности за једночлану породицу по прописима из социјалне заштите увећан за 20 процената.

Доказује се изјавом или потврдом надлежних органа у зависности од појединачног случаја.

1. Породично домаћинство које има дете са сметњама у развоју

Степен ометености у развоју доказује се решењем надлежног органа које је постало коначно до дана истека рока за пријављивање на јавни позив или одлуком суда о лишењу пословне способности или продужењу родитељког права.

1. Породично домаћинство које има тешко болесног члана

Породично домаћинство са тешко болесним чланом(малигне болести, хемофилија, зависни дијабетес ..........).

Здравствено стање се доказује извештајем лекара одговарајуже специјалности.

1. Жртве породичног насиља

Жртва породичног насиља је лице које је преживело акт физичког, сексуалног, психичког или економског насиља учиниоца према лицу са којим се учинилац налази у садашњем или ранијем брачном или ванбрачном односу или партнерском односу или према лицу са којим је у крвном сродству или је са коме је усвојитељ, усвојеник, храњеник, хранитељ или према другом лицу са којим је живео или живи у заједничком домаћинству.

Доказује се судском пресудом, пријавом полицији, против насилника или доказом да се обратио/ла социјални рад.

1. Породично домаћинство које има децу на школовању

Доказује се потврдом или изјавом ошколовању

Члан 7.

Подносилац пријаве доставља следеће доказе:

1. Уредно попуњен и потписан образац пријаве са припадајућим изјавама који уклјучује и опси пословне идеје и то минимум 5 реченица, максимално 15.

* Детаљан опис посла којим би се бавили уз опис услуга / производа.
* Претходно искуство у наведеном послу, навести колико месеци/година.
* Да ли се тренутно бавите предложеним послом?
* Потребан простор и остали услови за рад и како ћете их обезбедити?
* Ко су потенцијалне муштерије / тржиште?
* Како ће опрема да унапреди посао односно како опрема бити искоришћена?

2. Фотокопију личне карте

3. Сертификат о завршеној обуци за обављање наведене делатности

Члан 8.

Од подносиоца пријаве Комисија за избор корисника током вршења селекције може тражити следаћа документа:

1. Доказ о приходима:

- Потврда о незапослености из Националне службе за запошљавање за незапослене чланове породичног домаћинства регистроване у Националној служби за запошљавање, у случају да се ради о незапосленом члану породичног домаћинства који није регистровано код Националне службе за запошљавање Потврда из РФПИОЗ да немају уплата по основу делатности;

- За запослене потврда послодавца о висини примања у месецу који претходи месецу подношења пријаве на Јавни позив,

- За пензионере, чек од пензије за месец који претходи месецу објављивања овог Јавног позива или уколико лице не остварује примања по основу пензије

2. За чланове породичног домаћинства узраста 15 - 26 година - доказ о школовању (потврда надлежне образовне инсистуције о школовању), уколико ови чланови породичног домаћинства нису на школовању - доказе о приходима;

3. Доказ за породично домаћинство са дететом са инвалидитетом или сметњама у развоју - Решење Комисије за категоризацију деце или мишљење интер-ресорне комисије за децу са телесним инвалидитетом или сметњама у развоју;

1. Решење о остваривању права на додатак за туђу негу и помоћ;
2. Доказ о власништву или закупу пословног или складишног простора

Докази из става 1. овог члана подносе се у фотокопији, с тим да Комисија за избор корисника може од Подносиоца пријаве на Јавни позив тражити оригинална документана увид.

Поред доказа наведених у ставу 1. овог члана, Комисија за избор корисника може од Подносиоца пријаве тражити и друге неопходне доказе ради утврђивања чињеница и околности потребних за доношење правилне и законите одлуке.

**III ПОСТУПАК ЗА ДОДЕЛУ ПОМОЋИ**

Члан 9.

Поступак за доделу Помоћи у првом степену води и све одлуке доноси Комисија.

Комисија има пет чланова, састављена од 3 представника немачке организације Arbeiter-Samariter-Bund Deutschland e.V. (АСБ) и 2 представника града Врања. Решење о формирању комисије доноси директор АСБ за Србију, Гордан Велев.

Председник Комисије сазива седницу Комисије, председава и руководи радом Комисије, а у његовом одсуству или спречености ове послове обавља његов заменик.

Седнице Комисије се могу одржати електронски уз давање електронске (уколико је накнадно могуће и писане) сагласности на закључке седнице од стране учесника.

Члан 10.

Комисија пуноважно ради и одлучује ако седници присуствује више од половине чланова.

Комисија ради у седницама и одлуке доноси консензусом.

Члан 11.

На седници Комисије води се записник који потписују сви присутни чланови Комисије и доставља се свим члановима Комисије.

Члан 12.

Комисија је дужна да правилно, истинито и потпуно утврди све чињенице и околности које су од значаја за доношење правилне и законите Одлуке. Чињенице и околности од значаја за поступање и одлучивање, Комисија утврђује на основу доказа достављених уз Пријаву на Јавни позив, доказа прибављених по службеној дужности, утврђивањем чињеничног стања на терену, и на основу других доказа утврђених применом осталих доказних средстава предвиђених законом.

Уколико се теренском посетом утврди неслагање затеченог стања са стањем приказаним у пријави, Комисија задржава право да наведеном кориснику умањи број бодова по било ком критеријуму или га искључи из даљег разматрања.

Комисија одлучује на основу савесне и брижљиве оцене сваког доказа посебно и свих доказа заједно, као и на основу резултата целокупног поступка.

Члан 13.

За доделу Помоћи, Комисија расписује Јавни позив за доделу средстава намењених за набавку и доделу економских грантова (у даљем тексту: Јавни позив) којим позива лица из члана 2. овог правилника да, у одређеном року од дана објављивања Јавног позива, а који не може бити краћи од 15 дана, поднесу пријаву за побољшање услова живота, кроз доделу економских грантова у виду машина и опреме (у даљем тексту: Пријава).

Јавни позив из става 1. овог члана Комисија расписује у року од 15 (петнаест) дана од дана усвајања Правилника.

Јавни позив се објављује на огласној табли општине, сајту општине и организације АСБ.

Образац пријаве на јавни позив и обрасци изјава преузимају се у Услужном центру Градске управе Града Врања, Краља Милана 1, шалтер број 1.

Члан 14.

Пријаву поднету након истека рока за подношење пријава из Јавног позива, Комисија не разматра, већ исту решењем одбацује, као неблаговремену.

Ако пријава садржи неки формални недостатак који спречава поступање по истој или ако је неразумљива или непотпуна, Подносилац се писаним путем позива да уочене недостатке отклони у року од 8 (осам) дана, уз упозорење на последице пропуштања.

Пријаву у погледу које Подносилац не отклони недостатке и то у року одређеном уставу 2. овог члана, Комисија не разматра, већ исту решењем одбацује, као неуредну.

Против решења Комисије из ст.1. и 3. овог члана, заинтересовано лице може уложити жалбу организацији АСБ, у року од 8 (осам) дана од дана достављања наведеног решења.

Пријаву у погледу које Подносилац отклони уочене недостатке, у року из става 2. Oвог члана, Комисија сматра као да је од почетка била уредна.

Члан 15.

Пријаву која не садржи формални недостатак или у погледу које је поступљено ускладу са чланом 14. став 5. овог Правилника, Комисија разматра и утврђује испуњеност услова из члана 2. и 5. овог правилника.

Пријаву у погледу које нису испуњени услови из чл. 2 и чл 5. овог Правилника, Комисија не бодује, већ исту решењем одбија, као неосновану.

Против решења Комисије из става 2. овог члана, заинтересовано лице може уложити жалбу организацији АСБ у року од 8 дана дана од дана достављања наведеног решења.

У погледу пријава код којих су испуњени услови из чл. 2. и чл 5. овог Правилника, Комисија врши бодовање, у складу са мерилима из чл. 6. овог Правилника.

Уколико члан, односно чланови породичног домаћинства Подносиоца пријаве премину до утврђивања Предлога листе Корисника за доделу Помоћи, исти неће бити разматрани, нити бодовани.

Члан 16.

На основу броја бодова које Подносилац пријаве оствари према мерилима из чл. 5. и 6. овог Правилника Комисија утврђује предлог листе Корисника за доделу Помоћи (у даљем тексту: Предлог листе).

Предлог листе Комисија објављује на огласној табли и сајтoвима града Врања и организације АСБ.

Члан 17.

На Предлог листе Подносилац пријаве може уложити приговор Комисији, у року од 8 дана од дана истека рока за подношење приговора.

Комисија је обавезна да о пристиглим приговорима одговори у року од 15 дана од дана истека рока за подношење приговора.

Члан 18.

Након провере навода из приговора и утврђивања чињеничног стања, односно након истека рока за одговор на приговоре, Комисија утврђује коначну листу Корисника Помоћи (у даљем тексту: Коначна листа).

Коначну листу Комисија објављује одмах по утврђивању на огласној табли и сајтовима града Врања и организације АСБ.

Члан 19.

На основу Коначне листе Комисија доноси Одлуку о додели помоћи лицима Ромске националности, повратницима по реадмисији или припадницима осталог социјално угроженог становништва кроз доделу помоћи у виду економских грантова и то кроз набавку и доделу машина и опреме за покретање, развој и унапређење сопственог посла (у даљем тексту:Одлука) која се доставља лицима која су обухваћена Одлуком.

Члан 20.

На основу Одлуке из члана 19. став 1. овог Правилника, Arbeiter-Samariter-Bund Deutschland e.V. (АСБ) и корисник Помоћи закључују уговор о додели Помоћи којим се регулишу међусобна права и обавезе потписника уговора и којим је утврђен рок од најмање три године у коме корисник додељену помоћ не сме отуђити, поклонити, уништити или дати у закуп трећем лицу.

У случају неиспуњености или делимичног испуњења обавеза из уговора, корисник помоћи је обавезан да врати цео или сразмеран износ донираних средстава увећан за законску затезну камату.

Корисник помоћи за самозапошљавање кроз доделу машина и опреме за реализацију своје пословне идеје дужан је да се према донираној опреми односи са пажњом доброг домаћина.

**IV ЗАВРШНЕ ОДРЕДБЕ**

Члан 21.

Измене и допуне овог Правилника врши Комисија у писаној форми.

На сва питања која нису уређена овим Правилником примењиваће се одредбе правилника АСБ који уређује предметну материју.

Члан 22.

Овај Правилник је сачињен у 4 (четири) примерака, од којих се један доставља надлежним службама града Врања, један надлежним службама Arbeiter-Samariter-Bund Deutschland e.V. (АСБ), док се остали чувају за потребе Комисије.

Овај Правилник ступа на снагу даном потписивања од стране свих чланова Комисије.

**К О М И С И Ј А:**

Александар Павловић, АСБ (председник Комисије) (потпис)

Драган Видаковић, АСБ (члан Комисије) (потпис)

Јелена Тешић, АСБ

(члан Комисије) (потпис)

Tања Ивановић, Градска управа Врање

(члан Комисије) (потпис)

Дејан Ивановић, Градска управа Врање \_\_\_\_\_\_\_\_\_ \_\_\_\_ \_\_\_\_\_

(члан Комисије) (потпис)

У Београду, дана 05.10.2022. године.